'गोलमाल अगेन' की स्टोरी: पांच लड़कों का ग्रुप- गोपाल (अजय देवगन), माधव (अरशद वारसी), लकी (तुषार कपूर), लक्ष्मण (श्रेयष) और लक्ष्मण (कुणाल) अनाथ हैं, जो ऊटी के सेठ जमनादास अनाथालय से पले-बढ़े होते हैं। अनाथालय के गुरु की मौत के बाद वे सब वापस इस अनाथालय में पहुंचते हैं और वहां उन्हें पता चलता है कि वासु रेड्डी नाम का कोई बिल्डर (प्रकाश राज) और उसके साथी निखिल (नील) उस आश्रम और उसके साथ लगे कर्नल चौहान (सचिन केलकर) के प्लॉट को हथियाना चाहते हैं। हालांकि, उन्हें एहसास होता है कि उनकी गैर-मौजूदगी में कुछ फ्रेंडली भूत वहां रहने लगे हैं और अन्ना मैथ्यू (तब्बू), जो कि आत्माओं से बात कर सकती हैं, वह उन लड़कों को गाइड करने का काम करती हैं।'गोलमाल' एक ऐसी सनकी हुई कॉमिडी की फ्रैंचाइजी है जिसे पिछले 11 सालों से जिंदा रखा गया है। टीवी चैनल पर जब भी 'गोलमाल' सीरीज की फिल्मों का प्रसारण होता है तो लोग अपनी हंसी रोक नहीं पाते। इस बात से कोई फर्क नहीं पड़ता कि आप फिल्म शुरुआत से देखते हैं या बीच से। अपनी पिछली फिल्मों की ही तरह 'गोलमाल अगेन' में भी आपको विशुद्ध कॉमिडी और मस्ती देखने को मिलेगी। फिल्म की हास्यकथा कई जगहों पर सचमुच आपको हंसाती है तो कई जगहों पर औसत है, लेकिन पूरी फिल्म के दौरान आप पेट पकड़कर हंसते रहेंगे क्योंकि फिल्म के हर अभिनेता को देखना अपने आपमें मजेदार अनुभव है। बात चाहे तुतलाने वाले लक्षमण (श्रेयस) की हो या फिर दबंग गोपाल की जो भूतों से हद से ज्यादा डरता है, फिल्म का हर किरदार इतना अनुभवी और दक्ष है कि आप उनकी हरकतों को देखकर अपनी हंसी रोक ही नहीं पाएंगे। वैसे तो फिल्म के डायलॉग बेहद मामूली और नीरस हैं लेकिन हास्य से भरपूर हैं।फिल्म में हॉरर के ऐंगल को भी जोड़ा गया है। साउथ की फिल्म कंचन से प्रेरणा लेते हुए इस फिल्म में भी एक ऐसे भूत को दिखाया गया है जो बदला लेना चाहता है। हालांकि इन डरावने पलों को भी बेहद हल्के-फुल्के अंदाज में फिल्माया गया है। फिल्म में कई सीन ऐसे हैं जिन्हें आपने पहले कई बार देखा होगा बावजूद इसके आप उन सीन को देखकर ठहाका लगाए बिना रह नहीं पाएंगे। हालांकि फिल्म के दूसरे भाग में जब वास्तविक कहानी का खुलासा होता है तो तब फिल्म थोड़ी उबाऊ और नीरस हो जाती है।यहां कहना पड़ेगा कि रोहित शेट्टी आपको कभी बहुत बेचैन नहीं होने देते। यहां मस्ती-मजाक, लड़ाइयां, गाने, ठहाके, भूत सब का एक बफे है जिससे आपको ओवरडोज भी हो सकता है। कई बार, आप इन बेवकूफियों पर हंसने के अलावा और कुछ नहीं कर पाएंगे। परफॉर्मेंस की बात करें तो तांत्रिक के किरदार में तबू ने जान डाल दी है, कोई और करता तो यह किरदार बहुत फूहड़ भी हो सकता था। बाकी एक्स्ट्रा रोल जैसे वसूली भाई (मुकेश) और पप्पी (जॉनी लीवर) को भी अच्छा फुटेज मिला है। लेकिन श्रेयस तलपड़े ने कमाल कर दिया है। परिणीति (खुशी/दामिनी) का इस्तेमाल सिर्फ ध्यान भटकाने के लिए किया गया है, जो वह करती हैं। अजय, अरशद, तुषार और कुणाल ने भी अपना काम बखूबी किया है।अगर आप इसमें कुछ ठोस ढूंढ रहे हैं, तो यहां कोई लॉजिक नहीं मिलेगा बस मैजिक मिलेगा। लेकिन, अगर आप सिर्फ हंसना चाहते हैं, तो गोलमाल अगेन देखने जा सकते हैं।इसे गुजराती में पढ़ें...